ศบค. ปรับพื้นที่ควบคุมสูงสุดและเข้มงวด เหลือ 4 จังหวัด เตรียมเสนอผ่อนคลายมาตรการนั่งทานอาหารในร้านได้ ถึง 21.00 น. สั่งกลับบ้านได้ถึง 23.00 น.
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวว่า ที่ประชุมศูนย์ปฏิบัติการศูนย์บริหารสถานการณ์โควิด-19 หรือ ศปก.ศบค. มีมติให้กรุงเทพมหานครแจ้งไปยังสำนักงานเขตทุกเขตให้รายงานผู้ที่อยู่ในแคมป์คนงานและเป็นกลุ่มเสี่ยง พร้อมทั้งแจ้งผู้ประกอบการให้เข้มงวดในการดูแลคนงาน ทั้งเรื่อง สถานที่และพฤติกรรมดูแลความสะอาดและสุขอนามัย พร้อมทั้งขอความร่วมมือผู้ประกอบการและคนงานป้องกันการแพร่ระบาดของเชื้ออย่างเข้มงวด นอกจากนี้ ยังให้ศูนย์เอราวัณกรุงเทพมหานครเป็นศูนย์ข้อมูลบริหารจัดการเตียง one stop service จุดเดียว โดยทำหน้าที่รับผู้ป่วยและมีศูนย์คัดแยกผู้ป่วย เพื่อเร่งส่งผู้ป่วยเข้ารับการรักษาได้อย่างทันท่วงที  ทั้งนี้ที่ประชุมมีมติให้ปรับพื้นที่ควบคุมสูงสุดและเข้มงวด เหลือ 4 จังหวัด ได้แก่ กรุงเทพมหานคร นนทบุรี ปทุมธานีและสมุทรปราการ โดยมีมาตรการผ่อนคลายให้บริโภคอาหารในร้าน นั่งได้ไม่เกิน ร้อยละ 25 หรือกำหนดโต๊ะ 4 คน นั่งได้ 1 คน ไม่เกิน เวลา 21.00 น. สั่งกลับบ้านไม่เกิน เวลา 23.00 น. และงดจำหน่ายเครื่องดื่มแอลกอฮฮล์ในร้าน อย่างไรก็ตาม มาตรการดังกล่าวจะเสนอต่อนายกรัฐมนตรีพิจารณาให้ความเห็นชอบและประกาศใช้ในราชกิจจานุเบกษาเร็วที่สุดเที่ยงคืนวันนี้ (16 พ.ค.64)